text: Model for en dag trods et par ekstra kilo
  06 marts 2017 kl. 16.43
  40 kvinder var i dag modeller i en tøjbutik i Kolding. De vil vise, at selvom man ikke er en str. 36, så kan man sagtens være fotomodel. 
  Tina Ehlers har altid været en stor kvinde. I dag var hun én af de 40 kvinder, der var mødt op tøjbutikken Zizzi i Kolding Storcenter for at blive stylet og få taget modelbilleder.
  - Jeg tænker, at folk ser mig som den store pige, fordi det er sådan, som jeg ser mig selv, siger Tina Ehlers.
  Butikken åbnede dørene for store kvinder, der kunne få gode tips til, hvordan man klæder sig. Formålet er at give kvinderne selvtillid.
  - Jeg tænker, at det er en sjov og fed oplevelse, og man får nogle fede ideer og tips til, hvad man hopper i, når man en stor tøs, siger Tina Ehlers.
  Iben Bojsen, Zizzi: "Der er fokus på det hele tiden. Man skal tabe sig, man skal i form til sommer. "
  Iben Bojsen arbejder i Zizzi, og hun mener, at store kvinder hver dag bliver mindet om, at det er forkert at være stor.
  - Der er fokus på det hele tiden. Man skal tabe sig, man skal i form til sommer. Men det er jo ganske normalt ikke at være en størrelse 34 eller 36. Vi kan give dem en god oplevelse, siger Iben Bojsen.
  Tina Ehlers var glad for makeoveren. 
  - Det har givet mig et skub i den rigtige retning. Så jeg kan komme ud og prøve noget med farver og noget med blomster, siger Tina Ehlers. 
  Se Iben Bojsen give stylingtips til store kvinder på TV SYD's Facebook-side.
  
  